
Uznesenie Správny súd v Bratislave v právnej veci žalobcu: A. B., nar. XX.XX.XXXX, bytom C. XXX/X, D. E., právne zastúpený Mgr. Vladimírom Karáskom, advokátom, so sídlom Stred 60/55, Považská Bystrica, proti žalovanému: Ministerstvo vnútra Slovenskej republiky, Pribinova 2, Bratislava, v konaní o žalobe v sociálnych veciach, o preskúmanie zákonnosti rozhodnutia žalovaného č. SPSČPO3-2023/003395-003 zo dňa 26.06.2023, takto rozhodol: Správny súd v Bratislave p o s t u p u j e vec Správnemu súdu v Banskej Bystrici. odôvodnenie: 1. Správnou žalobou zo dňa 05.09.2023 sa žalobca domáha, aby súd preskúmal rozhodnutie žalovaného SPSČ-PO3-2023/003395-003 zo dňa 26.06.2023, napadnuté rozhodnutie zrušil a vec vrátil žalovanému na ďalšie konanie. 2. Podľa ustanovenia § 13 ods. 1 zákona č. 162/2015 Z. z. Správneho súdneho poriadku v znení neskorších predpisov (ďalej len ako „SSP“) „Miestne príslušným je správny súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak.“ 3. Podľa ustanovenia § 13 ods. 3 SSP „V konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c) a d) a na konanie o vykonateľnosti rozhodnutí cudzích orgánov verejnej správy je miestne príslušný správny súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný správny súd, v ktorého obvode sa fyzická osoba zdržuje.“ 4. Podľa ustanovenia § 6 ods. 2 písm. c) SSP „Správne súdy rozhodujú v konaniach o správnych žalobách v sociálnych veciach.“ 5. Podľa ustanovenia § 199 ods. 1 písm. h) SPP „Sociálnymi vecami sa na účely tohto zákona rozumie rozhodovanie príslušného útvaru sociálneho zabezpečenia.“ 6. Podľa ustanovenia § 1 ods. 1 zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov (ďalej len „zákon č. 328/2002 Z. z.“) „Tento zákon upravuje sociálne zabezpečenie policajtov a profesionálnych vojakov, ktoré tvorí a) nemocenské zabezpečenie, b) úrazové zabezpečenie, c) výsluhové zabezpečenie a d) služby sociálneho zabezpečenia.“ 7. Podľa ustanovenia § 97 SSP „Ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky").“ 8. Podľa § 18 ods. 2 SSP „Ak správny súd zistí, že nie je vecne, miestne alebo kauzálne príslušný, postúpi vec uznesením príslušnému súdu alebo správnemu súdu. Nižší správny súd je postúpením veci vyšším správnym súdom viazaný.“ 9. Podľa § 18 ods. 5 SSP „Právne účinky spojené s podaním žaloby alebo iného podania zostávajú pri postúpení veci zachované.“
10. Podľa ustanovenia § 3a ods. 1 zákona č. 371/2004 Z. z. sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov (v znení zákonov č. 428/2004 Z.z. a č. 757/2004 Z.z.) v znení neskorších predpisov (ďalej len „zákon č. 371/2004 Z. z.) „Sídlom Správneho súdu v Banskej Bystrici je mesto Banská Bystrica; jeho obvod tvoria územné obvody Banskobystrického kraja, Trenčianskeho kraja a Žilinského kraja.“ 11. Hoci Správny súdny poriadok neobsahuje legálnu definíciu pojmu „sociálne veci“, sociálne veci možno špecifikovať z hľadiska ich povahy, ako aj z hľadiska orgánov verejnej správy, ktoré vo veci konali a rozhodovali, pričom tieto podmienky musia byť splnené kumulatívne. Pokiaľ ide o obsah napadnutého rozhodnutia v predmetnej veci, žalovaný rozhodol podľa zákona č. 328/2002 Z. z., ktorého účelom je úprava sociálneho zabezpečenia policajtov a profesionálnych vojakov. Žalovaný rozhodol o odňatí výsluhového príspevku žalobcovi, ktorý sa poskytuje z výsluhového zabezpečenia. Z hľadiska obsahu rozhodovania teda ide o sociálnu vec. 12. Správny súd v konaní, ktoré začalo na základe žaloby podanej podľa ustanovenia § 199 a nasl. SSP (žaloba v sociálnych veciach), skúmal svoju miestnu príslušnosť a zistil, že nie je miestne príslušný na konanie a rozhodnutie v predmetnej veci. Miestne príslušným je v tomto prípade súd, v obvode ktorého má žalobca adresu trvalého pobytu, a týmto súdom je Správny súd v Banskej Bystrici, keďže mesto Považská Bystrica sa nachádza v územnom obvode Trenčianskeho kraja, ktorý patrí do obvodu Správneho súdu v Banskej Bystrici. 13. Vzhľadom na uvedené skutočnosti správny súd rozhodol tak, ako je uvedené vo výrokovej časti tohto uznesenia a vec postúpil Správnemu súdu v Banskej Bystrici. Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. d/ SSP).

